साझा प्रत्याशी खड़ा करने के उद्देश्य से पटना में विपक्षी नेताओं का जमावड़ा
Patna Opposition Meeting Analysis; विपक्षी एकता के लिए 23 जून को पहली बड़ी मीटिंग पटना में होने जा रही है और उसके एक दिन पहले ही आप नेता अरविंद केजरीवाल ने शर्त रख दी है।
विपक्षी एकता के लिए 23 जून को पहली बड़ी मीटिंग पटना में होने जा रही है और उसके एक दिन पहले ही आप नेता अरविंद केजरीवाल ने शर्त रख दी है। उनका कहना है कि एक अध्यादेश के ज़रिए केंद्र ने जो दिल्ली सरकार के अधिकार छीने हैं, उसका सभी विपक्षी दल, ख़ासकर कांग्रेस विरोध नहीं करेगी तो वे बैठक में नहीं आएँगे।
जहां तक कांग्रेस का सवाल है, इस बारे में उसने आधिकारिक रूप से तो कुछ नहीं कहा है, लेकिन उसके एक नेता संदीप दीक्षित का कहना है कि केजरीवाल तो बैठक में नहीं जाने का बहाना ढूँढ रहे थे, और सचमुच उन्हें यह दिव्य बहाना मिल भी गया। दीक्षित ने कहा- केजरीवाल को दरअसल, मीटिंग में न जाने के लिए ऊपर से आदेश मिला होगा, जैसा कि राज्यों के चुनावों में बढ़- चढ़कर हिस्सा लेने का आदेश हमेशा से उन्हें मिलता रहा है।
बहरहाल, इस बार विपक्षी एकता के लिए होने जा रही इस मीटिंग में सभी ग़ैर भाजपा दल आ रहे हैं। तेलंगाना और उड़ीसा वालों का नाम आगंतुकों में अब तक तो दिखाई नहीं दिया। मीटिंग के दिन प्रगट हो जाएँ तो अलग बात है। पश्चिम बंगाल की मुख्यमंत्री ममता बनर्जी सहित कई नेता तो एक दिन पहले ही पटना पहुँच चुके हैं। कांग्रेस नेता तेईस जून को आएँगे। नीतीश कुमार इस मीटिंग को आयोजित कर रहे हैं।
इस मीटिंग का उद्देश्य यह है कि भाजपा के खिलाफ लोकसभा चुनाव में विपक्ष का एक उम्मीदवार खड़ा किया जाए ताकि वोटों के बँटवारे से बचा जा सके। अगर यह संभव हो पाता है तो विपक्ष के लिए यह बहुत बड़ी बात होगी और भाजपा के लिए बड़ी दुविधा भी। विपक्ष का एक साझा प्रत्याशी खड़ा करने के पीछे सीधा सा गणित है।
दरअसल, लोकसभा चुनाव हों या विधानसभा चुनाव, जीतने वाले ऐसे प्रत्याशी बहुत कम संख्या में होते हैं जिन्हें कुल वोटों के पचास प्रतिशत से अधिक वोट मिलते हों। होता यह है कि ज़्यादा प्रत्याशी मैदान में जब होते हैं तो उन सब को मिले वोटों की संख्या का जोड़ भले ही ज़्यादा हो, लेकिन जीतता वही है जो निकटतम प्रतिद्वंद्वी से ज़्यादा वोट पाता है।
जैसे- चार प्रत्याशी मैदान में हैं। इनमें से तीन को तीस- तीस हज़ार वोट मिलते हैं और एक को चालीस हज़ार। इनमें से जीतता है वो जिसे चालीस हज़ार वोट मिलते हैं, लेकिन उसके ख़िलाफ़ या उसे पसंद नहीं करने वाले वोट तो नब्बे हज़ार हैं। उन तीन प्रत्याशियों को मिले वोटों का जोड़। फिर भी विरोध में पड़े कुल वोटों के आधे से भी कम मत पाने वाला विजयी घोषित होता है।
ऐसे में विरोध में एक ही प्रत्याशी होगा तो जीत उसकी होगी, यह गणित है विपक्ष का। अगर साझा प्रत्याशी पर सहमति हो जाती है, तो यह विपक्षी एकता की बड़ी जीत साबित होगी। सीटों के बँटवारे का मुद्दा हालाँकि सबसे टेढ़ा होता है, लेकिन पहली सीढ़ी चढ़ लिए, तो सीटों के बँटवारे की उलझन से भी पार पा लिया जाएगा, ऐसा नीतीश कुमार मानते हैं।
देखना यह है कि भाजपा इस विपक्षी एकता को तोड़ने में किस हद तक कामयाब होती है और विपक्ष अगर कोई राजनीतिक या चुनावी चक्रव्यूह रचने में कामयाब हो जाता है तो उसे तोड़कर भाजपा कैसे बाहर निकल पाती है?